b'\n_START_ARTICLE_\nLevas Kamenevas\n_START_SECTION_\nBiografija\n_START_PARAGRAPH_\nTikroji pavard\xc4\x97\xc2\xa0\xe2\x80\x93 Rozenfeldas (\xd0\xa0\xd0\xbe\xcc\x81\xd0\xb7\xd0\xb5\xd0\xbd\xd1\x84\xd0\xb5\xd0\xbb\xd1\x8c\xd0\xb4). 1901\xc2\xa0m. baig\xc4\x97 Tifliso gimnazij\xc4\x85, mok\xc4\x97si Maskvos universiteto Teis\xc4\x97s fakultete. Nuo 1903\xc2\xa0m. dalyvavo bol\xc5\xa1evikiniame jud\xc4\x97jime, caro vald\xc5\xbeios ne kart\xc4\x85 are\xc5\xa1tuotas ir tremtas. Nuo 1917\xc2\xa0m. buvo RSDDP(b) Centro komiteto narys, Petrogrado Tarybos Vykdomojo komiteto narys, vienas \xe2\x80\x9ePravdos\xe2\x80\x9c laikra\xc5\xa1\xc4\x8dio redaktori\xc5\xb3. Prie\xc5\xa1taravo rengiamam ginkluotam Spalio perversmui._NEWLINE_1918\xe2\x80\x931926\xc2\xa0m. vadovavo Maskvos Tarybai. 1919\xc2\xa0m. tapo RKP(b) CK Politinio biuro nariu, 1922\xc2\xa0m.\xc2\xa0\xe2\x80\x93 Liaudies komisar\xc5\xb3 tarybos pirmininko pavaduotoju. Tais metais L. Kamenevui pasi\xc5\xablius Stalinas tapo RKP(b) CK Generaliniu sekretoriumi. 1924\xe2\x80\x931926\xc2\xa0m. buvo TSRS Darbo ir gynybos tarybos pirmininkas. Nuo 1923\xc2\xa0m. taip pat vadovavo Lenino institutui. 1922\xe2\x80\x931925 m. laikotarpiu G. Zinovjevas, L. Kamenevas ir J. Stalinas buvo laikomi svarbiausiais RKP(b) vadovais.1925\xc2\xa0m. L. Kamenevas ir G. Zinovjevas sub\xc5\xabr\xc4\x97 vadinam\xc4\x85j\xc4\x85 \xe2\x80\x9eNauj\xc4\x85j\xc4\x85 opozicij\xc4\x85\xe2\x80\x9c, kuri\xc4\x85 sutriu\xc5\xa1kinus L. Kamenevas buvo pa\xc5\xa1alintas i\xc5\xa1 Politinio biuro ir vis\xc5\xb3 u\xc5\xbeimam\xc5\xb3 pareig\xc5\xb3. 1926\xe2\x80\x931927\xc2\xa0m. buvo TSRS vidaus ir u\xc5\xbesienio prekybos liaudies komisaras, pasiuntinys Italijoje. 1927 m. pa\xc5\xa1alintas i\xc5\xa1 bol\xc5\xa1evik\xc5\xb3 partijos ir i\xc5\xa1tremtas \xc4\xaf Minusinsk\xc4\x85 Ryt\xc5\xb3 Sibire._NEWLINE_1928\xc2\xa0m. vie\xc5\xa1ai atgailavo, gr\xc4\x85\xc5\xbeintas \xc4\xaf RKP(b) narius, ta\xc4\x8diau 1932\xc2\xa0m. pakartotinai pa\xc5\xa1alintas. 1933\xc2\xa0m. v\xc4\x97l gr\xc4\x85\xc5\xbeintas \xc4\xaf partij\xc4\x85, vadovavo leidyklai \xe2\x80\x9eAcademia\xe2\x80\x9c. 1934\xc2\xa0m. pabaigoje are\xc5\xa1tuotas, 1935\xc2\xa0m. nuteistas penkiems, v\xc4\x97liau\xc2\xa0\xe2\x80\x93 de\xc5\xa1im\xc4\x8diai met\xc5\xb3 kal\xc4\x97ti. 1936 m. vadinamojo \xe2\x80\x9ejungtinio trockist\xc5\xb3-zinovjevinink\xc5\xb3 centro\xe2\x80\x9c byloje nuteistas mirties bausme ir kit\xc4\x85 dien\xc4\x85 su\xc5\xa1audytas._NEWLINE_1988\xc2\xa0m. TSRS Auk\xc5\xa1\xc4\x8diausiojo Teismo plenumas L. Kamenev\xc4\x85 reabilitavo.'